**Det bliver ved og ved …**

I den nyeste spareplan på socialområdet fortsætter den nedadgående spiral med fornyet styrke.

Høringsmaterialet slår fast, at der er gennemført mindst 20 % besparelser over de sidste 10 år.

Samtidig er det også en kendsgerning, at der eksempelvis på området for voksne med handicap er kommet 10 – 20 % flere borgere med behov for støtte og hjælp.

Det hænger ikke sammen!

Lad os antage, at der kom 10 % flere opgaver i borgmesterens afdeling, 10 % flere børn og unge, 10 % flere ældre osv.

Ville svaret fra byrådet så være, at løsningen var at lave en besparelse på 20 %?

Næppe! Det vil det selvfølgelig ikke, fordi de opgaverne er vigtige – de mennesker der skal modtage ydelserne fra kommunen er vigtige.

Anderledes ser det ud på det sociale område. Logikken er simpelthen en anden, ikke særlig logisk, men alligevel. Siden 2009 har der været den ene besparelse efter den anden, hvad enten det har været Aarhus Kommunes egne besparelser, eller det har været kommunerne i Midtjylland der sammen har besluttet dem.

Vi overdriver ikke, når vi siger, at det er mindst 20 % der er besparet i de forgangne 10 år.

Det betyder selvfølgelig noget.

Det betyder dårligere livskvalitet for de mennesker, der kunne have fået en ordentlig hjælp. Det betyder et langt dårligere arbejdsmiljø for de socialpædagoger der skal levere et fagligt kvalificeret stykke arbejde. Man kan bare se på sygefraværets stigning i det seneste år. Jeg er desværre ikke overrasket.

Det betyder også at den store gennemstrømning af medarbejdere vil fortsætte og tage til, fordi det helt enkelt er umulige arbejdsvilkår byrådet tilbyder sine medarbejdere.

Manglende tilbud, kvalitet, evne til at leve op til krav fra socialtilsyn og andre der vurderer kvaliteten på området.

Så det ville klæde byrådet at behandle det sociale område, som alle andre. Nemlig at flere opgaver ikke udløser sparekrav, tværtimod.

Byrådet er byråd for ALLE borgere i Aarhus! Det ville klæde byrådet at leve op til denne forpligtigelse.